Nuwe hoop vir migrainelyersDie uitslae van toetse op twee nuwe belowende middels wat eerder migraine voorkom as die simptome aanspreek, word by die 66ste Kongres van die Amerikaanse Akademie vir Neurologie bekend gestel. Die kongres vind van 26 April tot 3 Mei plaas, maar die uitslae van die toetse is reeds in ‘n mediaverklaring bekend gestel. Die een middel is op 163 mense getoets wat aangedui het dat hulle gemiddeld tussen vyf en 14 dae per maand migraine het. Na 24 weke het dit geblyk dat die mense ongeveer die helfte minder migraine gekry het, en 16% het geen migraine oor die periode ervaar nie. Altesaam 217 mense, wat tussen vier en 14 dae per maand migraine kry, het aan die tweede middel se toets deelgeneem, en het soortgelyke resultate opgelewer. Newe-effekte is as onskadelik beskryf. Nog meer toetse moet gedoen word om die uitslae tot dusver te bevestig.